CELEX: 32015R0517
Language: da
Date: 2015-03-26 00:00:00
Title: Kommissionens gennemførelsesforordning (EU) 2015/517 af 26. marts 2015 om ændring af forordning (EF) nr. 595/2004 om gennemførelsesbestemmelser til Rådets forordning (EF) nr. 1788/2003 om en afgift på mælk og mejeriprodukter

27.3.2015   
            
            
               DA
            
            
               Den Europæiske Unions Tidende
            
            
               L 82/73
            
         KOMMISSIONENS GENNEMFØRELSESFORORDNING (EU) 2015/517
   af 26. marts 2015
   om ændring af forordning (EF) nr. 595/2004 om gennemførelsesbestemmelser til Rådets forordning (EF) nr. 1788/2003 om en afgift på mælk og mejeriprodukter
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 81, stk. 1, og artikel 83, stk. 4, sammenholdt med artikel 4, og
   ud fra følgende betragtninger:
   
               (1)
            
            
               Europa-Parlamentets og Rådets forordning (EU) nr. 1308/2013 (2) ophæver og erstatter forordning (EF) nr. 1234/2007 med virkning fra den 1. januar 2014. Ifølge artikel 230, stk. 1, litra a), i forordning (EU) nr. 1308/2013 finder del II, afsnit I, kapitel III, afdeling III, i forordning (EF) nr. 1234/2007 og artikel 55 og artikel 85 samt bilag IX og X for så vidt angår ordningen for mælkeproduktionsbegrænsning dog fortsat anvendelse indtil den 31. marts 2015.
            
         
               (2)
            
            
               I en situation med lave mælkepriser og finansielle vanskeligheder i sektoren for mejeriprodukter er det hensigtsmæssigt at lempe den økonomiske byrde for producenter, der skal betale en overskudsafgift i forbindelse med mælkekvoteåret 2014/2015, som omhandlet i artikel 15, stk. 1, i Kommissionens forordning (EF) nr. 595/2004 (3). Det er derfor hensigtsmæssigt at give medlemsstaterne mulighed for under hensyntagen til forskellige nationale forhold at træffe afgørelse om at opkræve skyldige beløb ved hjælp af en afdragsordning. Rentefrie afdragsordninger ville imidlertid kunne betragtes som statsstøtte i henhold til traktatens artikel 107, stk. 1, medmindre de udskudte rater er i overensstemmelse med betingelserne i Kommissionens forordning (EU) nr. 1408/2013 (4).
            
         
               (3)
            
            
               Hvis der anvendes afdragsordninger, bør fristerne for kontrol og meddelelser tilpasses i overensstemmelse hermed for at sikre, at de afsluttende kontroller og meddelelser dækker de udskudte betalinger. Medlemsstaterne bør anmodes om at fremlægge oplysninger om antallet af støttemodtagere, der gør brug af afdragsordningen, og det beløb, der ikke er inddrevet fra dem i hvert år af afdragsordningens løbetid. Senest den 30. november 2015 bør denne information være tilgængelig i kolonne (d) i tabellen i rapportens del 2, der er fastsat i bilag IIa til forordning (EF) nr. 595/2004. Disse oplysninger anføres i kolonne (i) i tabellen med bemærkningen »afdragsordning« senest den 30. november 2016 og den 30. november 2017.
            
         
               (4)
            
            
               Forordning (EF) nr. 595/2004 bør derfor ændres i overensstemmelse hermed.
            
         
               (5)
            
            
               Foranstaltningerne i denne forordning er i overensstemmelse med udtalelsen fra Forvaltningskomitéen for den Fælles Markedsordning for Landbrugsprodukter —
            
         VEDTAGET DENNE FORORDNING:
   Artikel 1
   I forordning (EF) nr. 595/2004 foretages følgende ændringer:
   
               1)
            
            
               Artikel 15, stk. 1, affattes således:
               »1.   Inden den 1. oktober hvert år indbetaler afgiftspligtige opkøbere eller i tilfælde af direkte salg afgiftspligtige producenter det beløb, der skal erlægges, til det ansvarlige organ efter regler, som medlemsstaten fastsætter, idet opkøberne har ansvaret for at opkræve den overskudsafgift på leverancer, som producenterne skal betale i henhold til artikel 79 i forordning (EF) nr. 1234/2007 i overensstemmelse med artikel 81, stk. 1, i samme forordning.
               Uden at dette berører anvendelsen af artikel 107-109 i traktaten om Den Europæiske Unions funktionsmåde, kan medlemsstaterne beslutte, at udbetalingen af det skyldige beløb, der er knyttet til den 12-måneders periode, der begynder den 1. april 2014, finder sted i tre årlige rater uden renter.
               Den første årlige betaling, der udgør mindst 1/3 af det samlede skyldige beløb, skal ske senest den 30. september 2015. Mindst 2/3 af det samlede skyldige beløb skal være betalt senest den 30. september 2016. Hele beløbet skal være betalt senest den 30. september 2017.
               Medlemsstaterne bør sikre, at producenterne er de begunstigede i en sådan afdragsordning.«
            
         
               2)
            
            
               I artikel 19, stk. 3, indsættes følgende afsnit efter andet afsnit:
               »Uanset andet afsnit bør medlemsstater, der anvender den afdragsordning, der er omhandlet i artikel 15, stk. 1, udfylde inspektionsrapporten senest 42 måneder efter udgangen af den pågældende 12-måneders periode.«
            
         
               3)
            
            
               I artikel 27 tilføjes følgende som stk. 7:
               »7.   Medlemsstater, der anvender afdragsordningen, jf. artikel 15, stk. 1, bør underrette Kommissionen senest den 30. november 2016 og den 30. november 2017 om antallet af støttemodtagere, der er omfattet af ordningen, og det beløb, der endnu ikke er inddrevet fra dem vedrørende hver enkelt årlig betaling, ved at anføre dem i kolonne (i) i tabellen i rapportens del 2, der er fastsat i bilag IIa, med angivelsen »afdragsordning«.«
            
         Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 26. marts 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 299 af 16.11.2007, s. 1.
   
      (2)  Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).
   
      (3)  Kommissionens forordning (EF) nr. 595/2004 af 30. marts 2004 om gennemførelsesbestemmelser til Rådets forordning (EF) nr. 1788/2003 om en afgift på mælk og mejeriprodukter (EUT L 94 af 31.3.2004, s. 22).
   
      (4)  Kommissionens forordning (EU) nr. 1408/2013 af 18. december 2013 om anvendelse af artikel 107 og 108 i traktaten om Den Europæiske Unions funktionsmåde på de minimis-støtte i landbrugssektoren (EUT L 352 af 24.12.2013, s. 9).